钦定古今图书集成/明伦汇编/闺媛典/第061卷 > 胡汝㭎妻曾氏
## 钦定古今图书集成/明伦汇编/闺媛典/第061卷 > 胡汝㭎妻曾氏

按《南丰县志》：曾氏，胡汝㭎妻。事姑至孝，年二十二夫
亡，虽极悲悼，见姑必收泪和容，惧增姑恫。伯汝杞欲
夺其志，曾谓姑曰：“纺绩以自给，不敢以口腹累伯，如
必见逼，惟死而已。”汝杞潜谋如故。曾知之，值大雨谿
涨，乃易衣屦中，夜赴水死。时嘉靖四十一年，年二十
有三。翼日得尸，自项至足，皆缝纫完固。后从祀节妇
祠。